તૂટેલા રોડથી પ્રજાને પડતી હાલાકીને વાચા આપવામાં કોંગ્રેસ ફેઈલ - NavGujarat Samay
તૂટેલા રોડથી પ્રજાને પડતી હાલાકીને વાચા આપવામાં કોંગ્રેસ ફેઈલ
9 Sep 2017, 0032 hrs IST
- શહેરમાં ચોમાસાના પહેલાં-બીજા વરસાદમાં જ શહેરનાં તમામ વિસ્તારનાં મોટાભાગના રોડ ધોવાઇ જઇને ખાડા પડી જતાં નાગરિકોને જે હેરાનગતિ ભોગવવી પડી રહી છે તેને યોગ્ય રીતે વાચા આપવામાં કોંગ્રેસ નિષ્ફળ રહી હોવાનું કોંગી કાર્યકરોનું માનવું છે.
કોંગી કાર્યકરોએ રોષ વ્યકત કરતાં જણાવ્યું હતું કે, ચોમાસુ શરૂ થતાં જ વરસાદી પાણી ભરાઇ જતાં અને તેના કારણે ટ્રાફિકજામની ગંભીર સમસ્યા સર્જાઇ હતી. ત્યારબાદ ભ્રષ્ટાચારની પોલ ખોલતાં રોડનાં ખાડાઓથી તો તમામ વિસ્તારનાં નાગરિકો ભારે હાલાકી વેઠી રહયાં છે. શાસક ભાજપ અને મ્યુનિ. તંત્રની ઘોર બેદરકારી અને ભ્રષ્ટાચારને ઉજાગર કરવાની સાથે સાથે કોંગ્રેસપક્ષ જનતાની સાથે છે તેવું પ્રતિપાદિત કરાવવામાં શહેર અને મ્યુનિ. કોંગ્રેસના નેતાઓ નિષ્ફળ પૂરવાર થયાં છે.
કોંગી કાર્યકરોએ પોતાનાં જ નેતાઓ સામે આંગળી ચિંધતા કહયું કે, જો કોંગ્રેસ સત્તાસ્થાને હોત અને શહેરમાં રસ્તાઓની આવી દશા થઇ હોત તો વિરોધપક્ષ તરીકે ભાજપે વોર્ડ ઓફિસોથી માંડીને ઝોન કચેરીઓ સુધી આંદોલન અને તોડફોડ કરી નાખી હોત અને ભાજપ શહેરીજનો સાથે છે તેવુ પૂરવાર કરવામાં સફળ રહયો હોત. પરંતુ કોંગ્રેસનાં નેતાઓને ફકત જનઆંદોલન છેડવાની ચીમકી ઉચ્ચારી ગોઠવણ કરવામાં જ રસ હોય તેમ લાગી રહયુ છે.
કોંગી કાર્યકરોનું માનવું છે કે, દોઢ બે મહિનાથી રોડના મામલે લોકોમાં શાસક ભાજપ અને મ્યુનિ. તંત્ર સામે ભારે આક્રોશ વ્યાપી ગયો છે, તેનો લાભ લેવાની આવડત પણ હવે અમારા નેતાઓમાં રહી નથી. રોડ ઉપર ઉતરવાને બદલે વિકાસ ગાંડો થયો છે તેવા મેસેજ વહેતા કરી વિધાનસભા ચૂંટણી જીતી જવાનાં ખ્વાબ જોતાં નેતાઓ ધારાસભ્ય બની જવા દોડધામ કરી રહયાં છે.
મ્યુનિ. ઇજનેર અધિકારીઓ અને કોન્ટ્રાકટરોની મિલીભગતથી ડામર ચોરીનુ કૌભાંડ ભાજપનાં રોડ એન્ડ બિલ્ડીંગ કમિટી ચેરમેન જતીનભાઇ પટેલે પકડી પાડયુ તે કામગીરી ખરેખર તો કોંગ્રેસનાં નેતાઓએ કરવાની હતી એટલુ જ નહિ આ મામલો જનજન સુધી પહોંચાડવામાં કોર્પોરેટરો પણ નિષ્ફળ પૂરવાર થયાં છે. કોંગ્રેસનાં કોર્પોરેટરો પણ જૂથવાદમાં અને મ્યુનિ.ભાજપ તથા અધિકારીઓ સાથે સારાસારી રાખી અંગત કામો કરાવવામાં વ્યસ્ત બની ગયાં છે. ચોંકાવનારી વાત તો એ છે કે, ભાજપ સામેનાં કાર્યક્રમમાં કોંગ્રેસનાં કોર્પોરેટરો અને કાર્યકરો પૂરતી સંખ્યામાં હાજર રહેતા નથી તે વાત જાણવા છતાં પ્રદેશકક્ષાએથી કોઇ ધ્યાન આપવામાં આવતુ નથી તેવી હૈયાવરાળ કાઢતાં કાર્યકરોએ કહયું કે, ભાજપમાં તો કોઇ પણ કાર્યક્રમમાં કોર્પોરેટરો-કાર્યકરોની ગેરહાજરીની ગંભીર નોંધ લેવાય છે અને રીતસરના ખખડાવાય છે તેવી સિસ્ટમ નહિ અપનાવાય ત્યાં સુધી કોંગ્રેસ આગળ આવશે નહિ.
કાર્યકરોએ નારાજગી વ્યકત કરતાં કહયું કે, શહેરનાં ધોવાયેલાં-તૂટેલાં રોડના મુદ્દે મેયરે આપેલી ખાતરીઓ મુજબ કોઇ કાર્યવાહી નહિ થઇ હોવા છતાં કોંગ્રેસ દ્વારા તેનો જવાબ માંગવાની તસ્દી લેવાતી નથી. કોંગ્રેસનાં નબળા વલણને જોતાં આગામી વિધાનસભા ચૂંટણીમાં કામ આવે તેવો મહત્વનો તૂટેલાં રોડનો મુદ્દો ધીમે રહીને વિસરાવી દેવા ભાજપનાં પ્રયાસો સફળ બનતાં જણાય છે તેવું કાર્યકરોનું માનવું છે.